钦定古今图书集成/明伦汇编/官常典/第191卷 > 陈骞
## 钦定古今图书集成/明伦汇编/官常典/第191卷 > 陈骞

按《晋书》本传，“骞，临淮东阳人也。父矫，魏司徒。矫本广
陵刘氏，为外祖陈氏所养，因而改焉。骞沉厚有智谋。
初，矫为尚书令，侍中刘晔见幸于魏明帝，谮矫专权，
矫忧惧，以问骞。骞曰：‘主上明圣，大人大臣，今若不合
意，不过不作公耳’。后帝意果释。骞尚少为夏侯元所
侮，意色自若，元以此异之。起家尚书郎，迁中山、安平”
太守，并著称绩。征为相国司马长史、御史中丞，迁尚
书，封安国亭侯。蜀贼寇陇右，以尚书持节行征蜀将
军，破贼而还。会诸葛诞之乱，复以尚书行安东将军。
寿春平，拜使持节、都督淮北诸军事、安东将军，进爵
广陵侯，转都督豫州诸军事、豫州刺史，持节、将军如
故。又转都督江南诸军事，徙都督荆州诸军事、征南
大将军，封郯侯。武帝受禅，以佐命之勋，进车骑将军，
封高平郡公，迁侍中大将军，出为都督扬州诸军事，
馀如故。假黄钺，攻拔吴枳里城，破涂中屯戍。赐骞兄
子悝爵关中侯。咸宁初，迁太尉，转大司马。骞因入朝
言于帝曰：“胡烈、牵弘皆勇而无谋，彊于自用，非绥边
之材，将为国之耻，愿陛下详之。”时弘为扬州刺史，不
承顺骞命，帝以为不协相构，于是征弘。既至，寻复以
为凉州刺史。骞窃叹息，以为必败。二人后果失羌戎
之和，皆被寇丧没，征讨连岁，仅而得定，帝乃悔之。骞
少有度量，含垢匿瑕，所在有绩，与贾充、石苞、裴秀等
俱为心膂，而骞智度过之，充等亦自以为不及也。累
处方任，为士庶所怀，既位极人臣，年逾致仕，思欲退
身。咸宁三年，求入朝，因乞骸骨，赐衮冕之服。诏曰：“骞
元勋旧德，统乂东夏，方弘远绩，以一吴会，而所苦未
除，每表恳切，重劳以方事，今听留京城。”以前太尉府
为大司马府，增置祭酒二人，帐下司马官骑，大军鼓
吹皆如前。亲兵百人，厨田十顷，厨园五十亩，厨士十
人，器物经用皆留给焉。又给乘舆辇出入殿中，加鼓
吹，如汉萧何故事。骞累称疾辞位。诏曰：“骞履德论道，
朕所谘询，方赖谋猷，以弘庶绩，宜时视事，可遣散骑
常侍谕意。”骞辄归第。诏又遣侍中敦谕还府，遂固请
许之。位同保傅，在三司之上，赐以几杖，不朝，安车驷
马，以高平公还第。帝以其勋旧耆老，礼之甚重。又以
骞有疾，听乘舆上殿。骞素无蹇谔之风，然与帝语傲。
及见皇太子，加敬，时人以为謟。弟稚与其子舆忿争，
遂说骞子女秽行，骞表徙弟，以此获讥于世。元康二
年薨，年八十一。加以衮敛，赠太傅，谥曰武。及葬，帝于
大司马门临丧，望柩流涕，礼依大司马《石苞》故事。子
舆嗣爵。